BBK: Kormányzás a fonológiában

A kormányzásfonológia az ábrázolásalapú fonológiákhoz sorolható elméleti keret. Az autoszegmentális fonológia hagyományához visszavezethető fő állítása, hogy a fonológiai jelenségek teljes folyamata, beleértve a motivációjukat és korlátaikat is, megragadható és magyarázható a komputáció bemenetét képező hangtani szerkezet ágrajzszerű modellezésén keresztül – szemben a fősodorbeli megszorításalapú (elsősorban optimalitáselméletbeli) elemzésekkel, melyek a fonológiai elemzés hangsúlyát magára a (kimeneti jólformáltságra fókuszáló megszorítások által vezérelt) komputációra helyezik. A kormányzásfonológia, mint a neve is mutatja, a chomskyánus mondattan Kormányzás és Kötés Elméletével, szerkezeti ábrázolásaiban az X-vonás Elmélettel rokonítja magát, és fenntartja, hogy az Univerzális Grammatika fonológiája és mondattana leírható ugyanazokkal az eszközökkel. A kurzus célja, hogy mindezeket a jellemzőket és állításokat részleteikben bemutassa, értelmezze, és kritikailag értékelje.